## Obvezatne upute broj DLS IV - o pravima i dužnostima promatrača

### NN 117/2005 (5.10.2005.), Obvezatne upute broj DLS IV - o pravima i dužnostima promatrača

# DRŽAVNO IZBORNO POVJERENSTVO

**2154**

Na temelju članka 38. stavka 3. Zakona o izboru
članova predstavničkih tijela jedinica lokalne i područne (regionalne)
samouprave (»Narodne novine«, br. 44/05 – pročišćeni
tekst – dalje: Zakon), Državno izborno povjerenstvo Republike Hrvatske
propisuje

## OBVEZATNE UPUTE BROJ DLS IV

### O PRAVIMA I DUŽNOSTIMA PROMATRAČA

I. Pravo promatranja rada tijela za provođenje
dopunskih izbora za predstavnike nacionalnih manjina u predstavničkim tijelima
jedinica lokalne i područne (regionalne) samouprave i za predstav­nike
hrvatskog naroda u predstavničkim tijelima jedinica lokalne samouprave tijekom
čitavog izbornog postupka imaju:

– registrirane političke stranke u Republici
Hrvatskoj, registrirane udruge nacionalnih manjina, vijeća nacionalnih manjina
i birači koji su predložili liste kandidata,

– nevladine udruge registrirane u Republici Hrvatskoj
i međunarodne organizacije te

– strani promatrači.

1. Promatrači političkih stranaka registriranih
u Republici Hrvatskoj registriranih udruga nacionalnih manjina, vijeća
nacionalnih manjina i birača koji su predložili liste kandidata za predstavnike
nacionalnih manjina u predstavničkim tijelima jedinica lokalne i pod­ručne
(regionalne) samouprave i za predstavnike hrvatskog naroda u predstavničkim
tijelima jedinica lokalne samouprave.

Političke stranke registrirane u Republici
Hrvatskoj, registrirane udruge nacionalnih manjina, vijeća nacionalne manjine i
birači koji su predložili liste kandidata za predstavnike nacionalnih manjina u
predstavničkim tijelima jedinica lokalne i područne (regionalne) samouprave i
za predstavnike hrvatskog naroda u predstavničkim tijelima jedinica lokalne
samouprave mogu odrediti promatrača za izborna tijela (birački odbor,
općinsko/gradsko izborno povjerenstvo, županijsko izborno povjerenstvo i
Državno izborno povjerenstvo Republike Hrvatske).

Promatrač kojeg je odredila politička stranka
registrirana u Republici Hrvatskoj, registrirana udruga nacionalne manjine
i/ili vijeća nacionalne manjine dužan je izbornom tijelu čiji će rad promatrati
predočiti pisanu potvrdu pravne osobe koja ga je odredila.

Potvrdu izdaje i potpisuje osoba ovlaštena za
zastupanje politič­ke
stranke registrirane u Republici Hrvatskoj, registrirane udruge nacionalne
manjine i/ili vijeća nacionalne manjine ili punomoćnik kojem je punomoć izdana
sukladno statutu ili statutarnoj odluci.

Promatrač kojeg su odredili birači koji su
predložili listu kandidata dužan je izbornom tijelu čiji će rad promatrati
predočiti pisanu potvrdu podnositelja prijave (prva tri potpisnika koji su
predložili kandidate).

2. Promatrači nevladinih udruga i međunarodnih
organizacija

Nevladine udruge registrirane u Republici
Hrvatskoj i međunarodne organizacije imaju pravo pratiti provedbu izbora
tijekom čitavog izbornog postupka, a napose rad izbornih povjerenstava na svim
razinama te rad biračkih odbora.

Promatrač kojeg je odredila nevladina udruga
registrirana u Republici Hrvatskoj odnosno međunarodna organizacija dužan je
izbornom tijelu čiji će rad promatrati predočiti pisanu potvrdu osobe koja ga
je odredila.

Potvrdu izdaje i potpisuje osoba ovlaštena za
zastupanje nevladine udruge registrirane u Republici Hrvatskoj odnosno, međunarod­ne organizacije ili punomoćnik kojem je punomoć
izdana sukladno statutu ili statutarnoj odluci.

3. Strani promatrači

Državno izborno povjerenstvo Republike Hrvatske
stranom promatraču izdaje odobrenje kojim mu se utvrđuje status stranog
promatrača koje je dužan predočiti izbornom tijelu čiji će rad promatrati.

II. Izborna tijela dužna su promatračima
omogućiti promatranje svog rada.

Promatrač može biti nazočan radu nadležnog izbornog
povjerenstva za vrijeme održavanja sjednica.

Izborno tijelo čiji se rad promatra smije
ograničiti broj promatrača ako nedostatak prostora ili drugi neotklonjivi
razlozi ne dopuštaju istovremeno promatranje svim promatračima.

Izborno tijelo čiji se rad promatra ne smije
isključiti promatranje, već smije samo ograničiti broj promatrača ako
nedostatak prostora ili drugi neotklonjivi razlozi ne dopuštaju istovremeno
promatranje svim promatračima. Pri tome broj promatrača pojedine političke
stranke, odnosno birača koji su predložili listu za izbor članova
predstavničkog tijela, udruga nacionalnih manjina, vijeća nacionalnih manjina,
nevladinih udruga i međunarodnih organizacija ne smije biti manji od jednog
promatrača.

Ovo ograničenje ne odnosi se na strane
promatrače.

Promatrač koji se odgovarajućom ispravom iz
točke I. ovih puta prijavio predsjedniku ili članu izbornog tijela čiji je rad
ovlašten promatrati, ima pravo uvida u cjelokupni izborni materijal i pravo
promatranja cjelokupnog izbornog postupka.

Izborna tijela dužna su promatračima omogućiti
promatranje svog rada.

Promatrač može biti nazočan radu nadležnog
izbornog povjerenstva za vrijeme održavanja sjednica.

Promatrač ima pravo upozoravati na uočene
nepravilnosti i zah­tijevati
njihovo otklanjanje te u zapisnik stavljati svoje primjedbe.

Promatrač ima pravo na presliku ili prijepis
zapisnika izbornog tijela čiji je rad promatrao.

Promatrač koji prati rad biračkog odbora ima
pravo biti nazočan radu biračkog odbora od pripremanja biračkog mjesta prije
njegovog otvaranja, za vrijeme glasovanja, prebrojavanja glasačkih listića i
utvrđivanja rezultata glasovanja te u zapisnik o radu biračkog odbora stavljati
obrazložene primjedbe na rad biračkog odbora ili ih u pisanom obliku priložiti
zapisniku o radu biračkog odbora.

Birački odbor dužan je zaprimiti pisanu
primjedbu promatrača, priložiti je o zapisniku o radu biračkog odbora i o tome
izdati potvrdu.

Promatrač smije dolaziti i odlaziti s biračkog
mjesta, ne remeteći postupak glasovanja i rad biračkog odbora.

Promatrač ne smije ometati rad izbornog tijela.
Predsjednik izbornog tijela usmeno će opomenuti promatrača koji ometa rad
izbornog tijela. Ako promatrač unatoč opomeni nastavi s ometanjem, predsjednik
izbornog tijela ovlašten je naložiti njegovo udaljavanje.

Promatraču nije dopušteno:

– odgovarati na eventualne upite birača, a u
slučaju da mu se birač obrati, dužan je uputiti ga predsjedniku ili članu
biračkog odbora,

– nositi oznake, značke, fotografije ili druge materijale
koji bi mogli na bilo koji način utjecati na birače,

– tonsko ili video snimanje rada izbornog
tijela,

– na bilo koji drugi način utjecati na birače.

Klasa: 013-03/05-03/11

Urbroj: 599-05-01

Zagreb, 5. listopada 2005.

Predsjednik

**Branko Hrvatin, dipl. iur**., v. r.

Uputa, NN 117/2005-2154